Normandisca Forcyme

Se Normandisca Forcyme ƿæs in þǣm geare mxivi, þæn onsƿog Ƿillelm bastard Normandige Eorl Engla rice, and his infaru gehiersumode eall þæt land.  Ƿillelm fange to rice on Englum and bedælede his land onmang his folgendas þe fea ðegnas abād on þǣm Engelcynne.

Beforan þǣre infare
Haroldes Cynedōm
On þissum geare man halgode þet mynster æt Ƿestmynster on Cildamæssedæg. 7 se cyng Eadƿard forðferde on tƿelfta mæsse æfen. 7 hine mann bebyrgede on tƿelftan mæssedæg. innan þære niƿan halgodre circean on Ƿestmynstre. 7 Harold eorl feng to Englalandes cynerice. sƿa sƿa se cyng hit him geuðe. 7 eac men hine þær togecuron. 7 ƿæs gebletsod to cynge on tƿelftan mæssedæg. 

Norðmanna infaru
Þy ilcan geare þe he cyng ƿæs he for ut mid sciphere togeanes Ƿillelme 7 þa hƿile com Tostig eorl into Humbran mid lx scipum. Eadƿine eorl com mid landfyrde. 7 draf hine ut. 7 þa butse carlas hine forsocan. 7 he for to Scotlande mid xii snaccum. 7 hine gemette Harold se Norrena cyng mid ccc scipum. 7 Tostig him tobeah. 7 hi bægen foran into Humbran. oð þet hi coman to Eoferƿic. 7 heom ƿiðfeaht Morkere eorl. 7 Eadƿine eorl. 7 se Norrena cyng ahte siges geƿeald. 7 man cydde Harolde cyng hu hit ƿæs þær gedon 7 geƿorden. 7 he com mid mycclum here Engliscra manna. 7 gemette hine æt Stængfordes brycge. 7 hine ofsloh. 7 þone eorl Tostig. 7 eallne þone here ahtlice ofercom.

 Ƿillelmes infaru 
Þa hƿile com Ƿillelm eorl upp æt Hestingan on sancte Michaeles mæssedæg. 7 Harold com norðan 7 him ƿiðfeaht ear þan þe his here come eall. 7 þær he feoll. 7 his tƿægen gebroðra Gyrð 7 Leofƿine.

Æt Hæstingum ƿæs sēo garmitting for Haroldes here ƿið Ƿillelmes, and æfter dæglang gūð geƿonn Ƿillelm sige.  Harold slog man on þǣm ƿælfelde and his heres lāf fliemede.

 Ƿillelmes Cynedōm 
Ƿillelm þis land geeode. 7 com to Ƿestmynstre. 7 Ealdred arcebiscop hine to cynge gehalgode. 7 menn guldon him gyld. 7 gislas sealdon. 7 syððan heora land bohtan.

 Æfterƿeard in þǣm ilcan geare 
Hēr ƿæs Leofric abbot of Burh æt þæt ilca feord. 7 sæclode þær 7 com ham. 7 ƿæs dæd sone þær æfter on ælre halgan mæsseniht. God are his saule. On his dæg ƿæs ealle blisse 7 ealle gode on Burh. 7 he ƿæs leaf eall folc. sƿa þæt se cyng geaf sancte Peter 7 him þæt abbotrice on Byrtune. 7 se of Couentre þæt se eorl Leofric þe ƿæs his eam ær heafde macod. 7 se of Crulande. 7 se of þorneie. 7 he dyde sƿa mycel to gode into þæt mynstre of Burh on golde 7 on seolfre 7 on scrud 7 on lande. sƿa nefre nan oðre ne dyde toforen him ne nan æfter him. Þa ƿearð gildene burh to ƿrecce burh. Ða cusen þa munecas to abbot Brand prouost. forðan þæt he ƿæs sƿiðe god man 7 sƿiðe ƿis. 7 senden him þa to Ædgar æðeling forðan þet þe landfolc ƿendon þæt he sceolde cyng ƿurðen 7 se æðeling hit him geatte þa bliþolice.

Þa þe cyng Ƿillelm geherde þæt secgen. þa ƿearð he sƿiðe ƿrað. 7 sæde þæt se abbot him heafde forsegon. Þa eodon gode men heom betƿenen 7 sahtloden heom forðan þæt se abbot ƿæs goddera manne. Geaf þa þone cyng xl marc goldes to sahtnysse. 7 þa lifede he litle hƿile þær æfter buton þry gear. Syððon comen ealle dræuednysse 7 ealle ifele to þone mynstre. God his gemyltse. 

Flocc:Bryttisc stǣr